

REPUBLIKA HRVATSKA

**ZAGREBAČKA ŽUPANIJA**

**OPĆINA POKUPSKO**

 **Općinski načelnik**

Na temelju članka 53. Statuta Općine Pokupsko (Glasnik Zagrebačke županije“ br. 13/21) i članka 15. Programa potpora poljoprivredi na području Općine Pokupsko za razdoblje od 2022. do 2024. godine (Glasnik Zagrebačke županije, br. 29/22), općinski načelnik Općine Pokupsko dana 03. srpnja, 2023. godine donosi

**JAVNI POZIV**

**ZA DODJELU POTPORE MALE VRIJEDNOSTI**

**ZA SUFINANCIRANJE TROŠKOVA UMJETNOG OSJEMENJIVANJA GOVEDA U 2023. GODINI**

1. PREDMET JAVNOG POZIVA

Predmet javnog poziva je dodjela potpora male vrijednosti za sufinanciranje troškova umjetnog osjemenjivanja goveda za razdoblje od 1.1.2023. godine do 30.06.2023. godine (u daljnjem tekstu: Potpora)

1. IZNOS I NAMJENA POTPORE

Iznos potpore je do 100 % troškova umjetnog osjemenjivanja goveda, do maksimalnog iznosa od 39,82 EUR (300,00 kn) po osjemenjenom govedu.

Za korisnike potpora koji su u sustavu PDV-a, troškovi PDV-a nisu prihvatljivi za odobravanje potpore.

Sredstva Potpore dodjeljuju se za troškove nastale od **1. siječnja 2023**. do **30. lipnja, 2023. godine.**

Ukupna alokacija sredstava za ovu potporu iznosi 3.437,52 EUR (25.900,00 kn).

1. KORISNICI I UVJETI ZA PODNOŠENJE PRIJAVE NA JAVNI POZIV

Korisnici sredstava potpore iz Proračuna Općine Pokupsko mogu biti poljoprivredna gospodarstva upisana u Upisnik poljoprivrednih gospodarstava sa sjedištem na području Općine Pokupsko.

Pod poljoprivrednim gospodarstvima podrazumijevaju se:

* samoopskrbna poljoprivredna gospodarstva (SOPG);
* obiteljska poljoprivredna gospodarstva (OPG);
* obrti;
* trgovačka društva;
* udruge i
* zadruge registrirane za obavljanje poljoprivredne djelatnosti i kojima je poljoprivreda primarna djelatnost.

Korisnici Programa ne mogu biti poljoprivredna gospodarstva navedena u stavku 1. ovog članka:

* ako na dan predaje Zahtjeva imaju dospjelih nepodmirenih dugovanja prema Općini Pokupsko;
* ako imaju dospjelih nepodmirenih dugovanja s osnove javnih davanja o kojima službenu evidenciju vodi Porezna uprava;
* ako su u postupku stečaja ili likvidacije;
* čiji vlasnik ili suvlasnik ima drugu tvrtku ili obrt koji je u postupku stečaja ili likvidacije.
1. POTREBNA DOKUMENTACIJA I OBRASCI

Za dodjelu Potpore potrebno je dostaviti sljedeće dokumente:

* popunjen prijavni obrazac s izjavom da za isti trošak nije dobivena financijska potpora iz drugih izvora i s izjavom o suglasnosti za korištenje osobnih podataka;
* preslika osobne iskaznice i iskaznice poljoprivrednog gospodarstva ili jedinstveni zahtjev za izravno plaćanje (poticaje) u poljoprivredi (APPRRR);
* izjava o primljenim potporama male vrijednosti de minimis;
* potvrdu Porezne uprave ili izjava da nema dugovanja o kojima evidenciju vodi Porezna uprava;
* preslike plaćenih računa.
1. NAČIN, MJESTO I ROK PODNOŠENJA PRIJAVA

Popunjeni prijavni obrasci za dodjelu Potpora, uz pripadajuću dokumentaciju podnose se **osobno ili poštom** **na adresu:**

**Općina Pokupsko**

**Trg Pavla Štoosa 15, 10414 Pokupsko**

s naznakom:

**„Za dodjelu potpore male vrijednosti – osjemenjivanje goveda u 2023. godini“**

**ili elektronski na adresu nacelnik@pokupsko.hr**

**Rok za podnošenje prijave traje od objave Javnog poziva do 21. srpnja, 2023. godine.**

1. NAČIN OBJAVE ODLUKE O DODJELI POTPORE

Općinski načelnik donosi Odluku o odobrenju novčane potpore.

Preglednik svih dodijeljenih potpora, sukladno Zakonu o pravu na pristup informacijama objavljuje se na službenoj internet stranici Općine Pokupsko.

Općina Pokupsko zadržava pravo naknadne kontrole (administrativne i terenske) namjenskog utroška sredstava.

Ukoliko je korisnik potpore odnosno podnositelj zahtjeva priložio neistinitu dokumentaciju od korisnika će se zatražiti povrat sredstava u proračun Općine Pokupsko u roku od 15 dana od dana zaprimanja pisanog zahtjeva za povrat sredstava i bit će isključen iz svih potpora u poljoprivredi u narednih pet (5) godina.

KLASA: 402-02/23-01/10

URBROJ: 238-22-2-23-1

Pokupsko, 3. srpnja, 2023. godine

OPĆINSKI NAČELNIK

 Božidar Škrinjarić, v.r.